มะกันประมูลเมืองโบราณราคาเปิด8ล.
สหรัฐเปิดประมูลเมืองเก่าแก่ ทั้งเมืองมีประชากร 2 คน ราคาเปิดตัวเกือบ 8 ล้าน
11 ส.ค. 2555

สหรัฐเปิดประมูลเมืองเก่าแก่ ทั้งเมืองมีประชากร 2 คน ราคาเปิดตัวเกือบ 8 ล้าน
วิลเลียม แอนด์ วิลเลียม บริษัทประมูลชื่อดังในสหรัฐ เปิดเผยว่า ทางบริษัทจะเปิดประมูล “เมือง” เก่าแก่ทางประวัติศาสตร์ในวันที่ 15 ส.ค.นี้ ซึ่งเมืองดังกล่าวมีประชากรอยู่ที่ 2 คนเท่านั้น 
เมืองดังกล่าวชื่อว่า “แกร์รีโอเวน” ตั้งอยู่ในรัฐมอนทานา โดยมีพื้นที่เพียง 7.7 เอเคอร์ ในเมืองมีที่อยู่อาศัย ร้านขายของชำ ร้านอาหารฟาสต์ฟู้ด ร้านค้า และสำนักงานไปรษณีย์
“เมืองนี้มีประชากรเพียง 2 คนทำให้เป็นเมืองที่เล็กที่สุดแห่งหนึ่งในสหรัฐ” เว็บไซต์ของวิลเลียม แอนด์ วิลเลียม ระบุ 
ทว่า เมืองดังกล่าวมีความสำคัญทางประวัติศาสตร์โดยเคยเป็นที่ตั้งของสมรภูมิรบในช่วงบุกเบิกประเทศเมื่อปี 1876 ซึ่งเป็นการต่อสู้ระหว่างกองกำลังของนายพลจอร์จ อาร์มสตรอง คัสเตอร์ กับชนเผ่าท้องถิ่น และยังเป็นที่มาของหนังสือชื่อดังเรื่อง “ลิตเติล บิ๊กแมน” หรือ “วีรบุรุษร่างเล็กผู้ยิ่งใหญ่” 
ทั้งนี้ ราคาเปิดประมูลเมืองอยู่ที่ 2.5 แสนเหรียญสหรัฐ (ราว 7.75 ล้านบาท) โดยจะเปิดประมูลพร้อมกับจดหมายบันทึกและสมบัติส่วนตัวของภรรยาม่ายของคัสเตอร์ ซึ่งราคาเปิดประมูลของสะสมหายาก นี้จะมีราคาเริ่มต้นที่ 2.5 แสนเหรียญสหรัฐเช่นเดียวกัน
ก่อนหน้านี้เคยมีการประมูลเมืองเล็กที่สุดในสหรัฐไปแล้ว คือ เมืองบูฟอร์ด ในรัฐไวโอมิง โดยผู้ชนะประมูลเป็นเศรษฐีชาวเวียดนาม ประมูลไปในราคา 9 แสนเหรียญสหรัฐ เมื่อเดือน เม.ย. m